કોંગ્રેસ-ભા.જ.પ.ના નેતાઓ ગુજરાતની કડકડતી ટાઢમાં રાજકીય ખીચડી પકવે છે
ગુજરાતની ચૂંટણીને પગલે મુંબઈમાં રાજકીય પ્રવૃત્તિ અત્યારે ઠપ થઈ ગઈ છે. મુંબઈમાં મોટાભાગના રાજકીય નેતાઓ અત્યારે ગુજરાતની કડકડતી ઠંડીમાં રાજકીય ખીચડી પકવવા વિવિધ વિસ્તારોમાં પહોંચી ગયા છે. મુંબઈમાં રહેલાં કોંગ્રેસના ગુજરાતી નેતાઓને ગુજરાતના ખૂણે ખૂણે પહોંચાડવાની જવાદારી મહારાષ્ટ્ર- ગુજરાતનો પક્ષનો અખત્યાર સંભાળતાં મોહન પ્રકાશે મુંબઈ કોંગ્રેસના મહામંત્રી ભરત પારેખને સોંપી છે
ભરત પારેખ અમદાવાદ શહેર- ગ્રામીણનો નિરીક્ષક છે જ્યારે વડોદરામાં ચંદ્રકાંત ગોસલિયા, નવસારીમાં બી.એ. દેસાઈ, ભાવનગરમાં ઉપેન્દ્ર દોશી, અમરેલીમાં વિનીતા વોરા, માંડવીમાં બાબુભાઈ ભવાનજીને જવાબદારી સોંપવામાં આવી છે.
ગારિયાધારમાં કાલુ બુધેલિયા, રાપરમાં પ્રવીણ છેડા, ભાવનગર ગ્રામીણમાં ત્ર્યંબક પારેખ, ગઢડામાં મહેન્દ્ર દોશીને જવાબદારી સોંપવામાં આવી હોવાનું ભરત પારેખે જણાવ્યું હતું. ઉપનગરના પાલક પ્રધાન નસીમ ખાન પણ ગુજરાતમાં ધામા નાંખીને બેઠા છે.
કોંગ્રેસે મુંબઈના તમામ ગુજરાતી તથા ગુજરાત સાથે સંકળાયેલા નેતાઓને જવાબદારી આપી છે તેજ પ્રમાણે ભા.જ.પ.ના કાંદિવલીના વિધાનસભ્ય યોગેશ સાગર જેતપુરમાં, ગોપાલ શેટ્ટી વલસાડ નજીક ધરમપુરમાં કામે લાગી ગયા છે જ્યારે ઘાટકોપરના વિધાનસભ્ય પ્રકાશ મહેતા જામનગર, મુંબઈ ભા.જ.પ.ના અધ્યક્ષ રાજ પુરોહિત સુરતમાં કામે લાગી ગયા છે.
મોટાભાગના નેતાઓ અત્યારે ગુજરાત હોવાથી મુંબઈમાં રાજકીય પ્રવૃત્તિ શાંત પડી ગઈ છે માત્ર શિવસેનાના નેતાઓ મુંબઈમાં છે જ્યારે મનસે ગુજરાતમાં ચૂંટણી લડતું ન હોવા છતાં ગુજરાતના મુખ્યપ્રધાન નરેન્દ્ર મોદી કહેશે તો મનસે પ્રમુખ પ્રચાર માટે જવાની શકયતા છે.
મુંબઈના નેતાઓને સુરત અને કાઠિયાવાડ જવાનો વધારે ચસકો છે. સુરતમાં પોંક અને ઊંધિયાની સીઝન હોવાથી ખાવા પીવાની મોજ પડે છે જ્યારે કાઠિયાવાડમાં બાજરાના રોટલા અને રીંગણાનો ઓળો ખાવાની લહેજત માણવી છે.